Autobusová stanica Banská Bystrica

Terminal Shopping Center je autobusová stanica a nákupné centrum v Banskej Bystrici. Otvorené bola 21. septembra 2017. Od novembra 2015 bola v prevádzke dočasná autobusová stanica zriadená na parkovisku na Mičinskej ceste na Uhlisku. Bývalá výpravná budova bola v prerušenej výstavbe od roku 1983, v roku 1990 bola prerušená stavba časti so zázemím.

Vybavenie a prevádzka autobusovej stanice

Dopravná časť stanice sa nachádza v prednej časti na prízemí. V hornom poschodí sú obchodné priestory. Stanica obsahuje 19 nástupíšť pre mestskú, lokálnu aj diaľkovú dopravu. Stanica je bezberiérová, obsahuje vodiacu službu pre nevidiacich a defibrilátor. K dispozícii sú USB porty na nabíjanie zariadení ako aj wifi sieť SmartBanskáBystrica. Podľa primátora Jána Noska: „Myslím si, že dopravná časť patrí k najmodernejším na Slovensku, ak nie v strednej Európe.“
Od štvrtka, 21. septembra 2017 na stanici prebiehala testovacia prevádzka: linka Banská Bystrica – Zvolen s 80 spojmi. O polnoci z 22. (piatok) na 23. septembra (sobota) do stanice presmerovali prímestskú a diaľkovú dopravu. Od 1. októbra 2017 bude stanicu využívať aj banskobystrická MHD.
V januári 2018 mesto ukončilo zmluvný vzťah (zmluvu o budúcej kúpnej zmluve) s investorom, spoločnosťou Primum. Vtedajšia zmluva s Dopravným podnikom mesta Banská Bystrica vyprší 31. januára 2018. Spoločnosť Primum hľadala náhradného prevádzkovateľa stanice. 30. januára 2018 bola v Brne podpísaná zmluva medzi spoločnosťou Primum a Dopravným podnikom mesta Banská Bystrica. Zmluva je platná 10 rokov. Mesačné náklady na prevádzku stanice vo výške 35 až 40 000 eur budú vykrývané z príjmov od dopravcov.

Dejiny projektu

V máji 2012 sa opäť diskutovalo o dostavaní autobusovej stanice. Rakúsky investor v zámere dopravno-obchodné centrum, stanicu však musel najprv získať od SAD Banská Bystrica. Dočasná autobusová stanica mala byť pravdepodobne v priestore parkoviska na Uhlisku. Investor prejavil záujem v roku 2011, podľa vtedajších primátorových slov mala byť stanica otvorená v roku 2013. Podľa údajov z januára 2013 o budovu prejavil záujem investor Jahn Development & Consulting. V zámere mal na mieste postaviť Terminal Shopping Center. Nový objekt mal združovať autobusovú stanicu s obchodným centrom a byť bezbariérovo spojený so železničnou stanicou. Výstavba sa mala začať v septembri 2013, centrum malo byť otvorené o rok neskôr. Rozhodnutie o umiestnení stavby bolo mestom vydané 22. februára 2013. Celkové investície investora boli v auguste 2015 predpokladané na 17,5 mil €. V novembri 2015 vedenie mesta oznámilo, že od investora chce odkúpiť dopravnú časť novej autobusovej stanice. Mesto by malo investovať 3,2 mil €, ročné splátky by mali dosiahnuť 150 000 €, mesto by malo od dopravcov získať 200 000 € ročne. V decembri 2015 mesto a developerská spoločnosť PRIMUM podpísali zmluvu o budúcej kúpnej zmluve.

Projekt z januára 2015

V januári 2015 nový primátor mesta Ján Nosko vyhlásil, že na Vianoce 2016 bude stáť nová dvojposchodová budova. Projekt mal stáť 17 až 18 mil € s návratnosťou 15 až 20 rokov. So susednou železničnou stanicou mala byť spojená bezberiérovým prechodom. V plána bolo 26 nástupíšť a výstupíšť, obchodné centrum a parkovisko vrátane priestoru pre nabíjanie elektromobilov. Na stanici malo pracovať 150 ľudí. Dopravná časť stanice mala mať plochu 8,848 m² a obchodná okolo 12 tisíc m².
Autorom návrhu stanice je nemecká spoločnosť Aichinger. Inšpiráciou pre budovu mala byť krása okolitej prírody. Celková investícia investora, spoločnosti Primium, je vyše 22 mil. €. Z toho zbúranie starej budovy stálo približne 800 000 € a samotný pozemok má hodnotu 3,5 mil. €. Dopravnú časť odkúpi mesto Banská Bystrica pomocou tridsaťročného úveru vo výške 3,2 mil eur. Prevádzkovateľa plánuje nájsť vo výberovom konaní s plánom, že ročný nájom prevýši alebo sa bude rovnať splátke za úver vo výške 150 000 eur.

Výstavba

17. augusta 2015 bolo zverejnená informácia o začatí stavebného konania, rozhodnutie o umiestnení stavby je pritom platné už od marca 2013. Od 5. októbra 2015 je uzatvorené parkovisko Mičinská. Na tomto mieste má od 1. novembra fungovať dočasná autobusová stanica. Zároveň sa v októbri začnú prvé búracie práce na nedokončenej staničnej budove. V decembri 2015 pokračovali búracie práce, ale nosné konštrukcie nástupíšť ešte stáli. Začiatkom januára 2016 boli zbúrané aj tie. Základný kameň bol poklepaný 16. marca 2016. V novembri 2016 bola budova postupne zastrešovaná. V decembri 2016 otvorili kruhový objazd na Ceste k Smrečine, ktorým budú vchádzať a vychádzať autobusy a zásobovacie vozidlá do terminálu.
Od 1. októbra 2016 do marca 2017 bolo kvôli výstavbe uzavreté parkovisko pri železničnej stanici, v tesnej blízkosti AS. 3. až 6. júla 2017 sa uskutočnila obchádzka Cesty k Smrečine za účelom napojenia autobusovej stanice k ceste I/66 kruhovým objazdom. V júli 2017 prebiehali ukončovacie práce na dopravnej aj obchodnej časti stavby.

Kritika

Názov Terminal, Vlak, Autobus, Nákupné centrum bol kritizovaný pre bilingválnosť a význam slova terminál, ktorý (tiež) odkazuje na záverečné, smrteľné štádium choroby. Samotné centum však zmenilo svoju komunikáciu a názov prezentuje nie ako Terminal shopping center ale Nákupné centrum Terminal.